# בריאתנות

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

בריאתנות היא גישה המסבירה את בריאת העולם לפי האמור במקרא בספר בראשית. היא נפוצה בקרב חוגים נוצריים ויהודיים אדוקים, המרבים להתפלמס עליה עם כאלו הדוגלים בתפיסה המדעית המקובלת. תומכיה דורשים ללמד אותה בבתי הספר במקום או במקביל לתורת האבולוציה.

לפי מניין השנים היהודי עברו פחות מששת אלפים שנים מאז הבריאה. המניין הנוצרי המקובל מונה עוד כמה מאות שנים. שניהם רחוקים מאוד מהתפיסה המדעית המודרנית הסבורה שהיקום וכדור הארץ קיימים מיליארדי שנים וגורסת שתהליך היווצרות הכוכבים, הטבע, בעלי החיים והמין האנושי התמשך גם הוא על פרקי זמן עצומים, לא ארך ימים ספורים ולא הצריך התערבות אלוהית ישירה.

## [עריכה] הבריאה בספר בראשית

בפתיחת ספר בראשית מסופר על בריאת העולם שהיה בראשיתו "תוהו ובוהו וחושך על פני תהום".
ביום הראשון לבריאה ברא אלוהים את האור והבדיל בין האור לחושך. ביום השני נבראו השמים. ביום השלישי נבראו הימים, הדשא והפירות. ביום הרביעי נבראו השמש, הירח והכוכבים. ביום החמישי נבראו השרצים והעופות. ביום השישי נבראו החיות והבהמות ובסופו נברא האדם: "ויברא אלהים את האדם בצלמו בצלם אלוהים ברא אותו, זכר ונקבה ברא אותם".

בבראשית ב' מתואר סדר בריאה שונה.

  "וייצר ה' אלוהים את האדם עפר מן האדמה ויפח באפיו נשמת חיים, ויהי האדם לנפש חיה, ויטע ה' אלוהים גן בעדן מקדם וישם שם את האדם אשר יצר. ויצמח ה' אלוהים מן האדמה כל עץ נחמד למראה וטוב למאכל"

ואחר כך:

  "ויאמר ה' אלוהים לא טוב היות האדם לבדו, אעשה לו עזר כנגדו. ויצר ה' אלוהים מן האדמה כל חיית השדה ואת כל עוף השמים... ויפל ה' אלוהים תרדמה על האדם ויישן ויקח אחת מצלעותיו ויסגור בשר תחתנה, ויבן ה' אלוהים את הצלע אשר לקח מן האדם לאישה ויביאה על האדם"

אף שחוקרי ביקורת המקרא בדרך כלל ייחסו את שני סיפורי הבריאה לשני מקורות שונים (הנבדלים גם בשמות הניתנים לאלוהות - "אלוהים" מול "ה' אלוהים"), הפרשנות המסורתית ניסתה ליישבם זה עם זה.

על פי הפרשנות הדתית הרגילה נברא העולם בשישה ימים כמתואר בתחילת בראשית. הליך יצירת הגבר והאישה היה כמתואר בפרק השני - האישה נבראה מצלעו של הגבר.

## [עריכה] תולדות הבריאתנות

בימי הביניים התקבל הסיפור התנ"כי כאמת הצרופה שאין עליה עוררין. בעלי דעה שונה שהיו חולקים עליו בפומבי היו מסכנים בכך את חייהם.

הדברים השתנו עם בוא הרנסנס והנאורות, ובמיוחד במחצית השנייה של המאה ה-19 עם פרסום תורתו של צ'ארלס דרווין. לפי דרווין, צורות חיים פרימיטיביות הפכו למשוכללות יותר בשל מוטציות שהתרחשו מדור לדור. תהליך שכלול זה, ולא התערבות אלוהית ישירה, הוא שיצר את ההומו סאפיינס המודרני.

הרעיון המהפכני לא עבר מבלי שיעבור תגובות סוערות. בוויכוח מפורסם ב-1860 התעמת עליו ט' ה' האקסלי עם הבישוף של אוקספורד.

באירופה התחזקה תורת דרווין וגברה על מתנגדיה. בארצות הברית לא היו הדברים כה פשוטים. בתחילת המאה ה-20 התחולל שם שבר דתי. מצד אחד עמדו החוגים הפרוטסטנטים המתונים והמודרניים, שתמכו באימוץ המסקנות המדעיות המקובלות. לדעתם אין לייחס חשיבות דתית לתכנים העובדתיים שבתנ"ך ויש להוציא ממנו רק את המשמעויות המוסריות והרוחניות.
מנגד עמדו החוגים השמרניים שנתכנו פונדמנטליסטים, על שם מאמר שחיבר אחד ממנהיגיהם אודות עיקרי האמונה (fundamentals).

ההתנגשות בין ההשקפה הדארוויניסטית שהתחזקה באקדמיה ובשכבות המשכילות לבין אמונתו הדתית התמימה של ההמון, במיוחד במדינות 'חגורת התנ"ך' בדרום ארצות הברית, באה לידי ביטוי מפורסם במשפט הקופים ב-1925. אנקדוטה מעניינת היא שדווקא ממנהיגות המפלגה הדמוקרטית יצא התובע המוסרני במשפט, ויליאם ג'נינגס ברייאן. ברבות הימים יתאספו סביב המפלגה הרפובליקנית חוגי הימין הדתי שהמלחמה למען הבריאתנות ולמען הוראתה בבתי הספר היא מממאבקיהם הגדולים ביותר.

## [עריכה] אמונות בריאתניות מקובלות

לפי הגישה השמרנית ביותר נברא העולם לפני כששת אלפים שנה בלבד בשישה ימים. עם זאת, ייתכן ש'הקב"ה בורא עולמות ומחריבן' ולפיכך אכן מצליחים המדענים למצוא שרידים מעולמות קדומים יותר. רעיון העולמות הנחרבים ומתחדשים פותח בקבלה, ויש לו תומכים גם בקרב הנוצרים.

לפי גישה אחרת, גם היא מאומצת במשותף בידי חוגים יהודים ונוצריים אדוקים, אכן לא נמשכה הבריאה שישה ימים כפשוטם, שכן יום במובנו האלוהי אורך הרבה יותר במושגי אנוש ("אלף שנים בעיניך כיום אתמול כי יעבור" בלשון תהילים).

חלוקה בין תפיסות שמרניות לגישות מודרניות יותר יש גם ביחס לתהליכי ההיווצרות של בעלי החיים. ניתן לטעון שהמעבר ממין בעל חיים למין בעל חיים אחר בוצע בתוך תקופת הבריאה על ידי תהליך של אבולוציה וניתן לסבור שהדברים התרחשו ממש כפי שתוארו בבראשית. עם זאת, לרוב אלו המכונים "בריאתנים" אינם מוכנים לקבל את האבולוציה כלל, ולמעשה על סירוב זה מתבססים שיטתם ומאבקם.

התפתח "מדע בריאה" המנסה להסביר את הממצאים המדעיים מבלי לעשות שימוש בתורת דרווין ובניסיון להתאים אותם למקרא, בפרשנות כזו או אחרת שלו.

רעיון חשוב שמהווה את עיקר הטיעונים הבריאתניים הוא העיצוב המוכוון. לפי הבריאתנים, אין להניח שהמורכבות הגדולה המאפיינת את קיום העולם בכלל וקיום האדם בפרט היו יכולים להיווצר מאליהם, ללא התערבות אלוהית. שימוש בטיעון זה נעשה בשני אופנים. לפי האסכולה השמרנית, יש בו כדי לסתור את ההנחה שהתקיימה אבולוציה. לפי האסכולה המתונה יותר, ייתכן שאכן הייתה אבולוציה, אולם בשל ההכרח ב"עיצוב מוכוון", יש להניח שבחוטיה משכה ההשגחה העליונה.

## [עריכה] בריאתנות כיום

אף שבדרך כלל נתקלת הבריאתנות ביחס מזלזל בחוגי מדע, יש מיעוט של מדענים שדוגל במוצהר בגרסתה השמרנית ומפרסם מאמרים וספרים בשבחה. נראה שרוב הציבור האמריקני, ובתוכו אחוז ניכר מהשכבות המשכילות, מאמין בווריאציה מרוככת שלה, שאינה סותרת את רעיון האבולוציה הדרוויניסטי.

הבריאתנות דומיננטית בעיקר בארצות הברית. האפיפיור הביע נכונות לקבל את רעיון האבולוציה, ועל כן בארצות קתוליות העניין בה מועט. האפיפיור הדגיש עם זאת שבשלב המעבר בין קוף לאדם הייתה התערבות אלוהית שיוצרת "נתק אונטולוגי" בין שני המינים.

שיטתו של האפיפיור משייכת אותו לגישות הבריאתניות המתונות ביותר, ואלו אינן מתקשות ליישב את פירושן לתנ"ך עם מסקנות המדע.

גם באיסלאם עולים רעיונות בריאתניים, ובדרך כלל תורת האבולציה מגונה, אך נראה שהעניין בנושא במדינות ערב הוא מועט ביחס למערב. התעניינות רבה יותר קיימת בארצות כמלזיה ואינדונזיה.

## [עריכה] הוויכוח על הבריאתנות בחינוך הציבורי

ההשלכה החשובה ביותר של פולמוס הבריאתנות בארצות הברית היא על הכנסת לימודי האבולוציה והבריאתנות לתוכנית הלימוד בחינוך הציבורי.

ב-1925 היה החוק האוסר הוראת אבולוציה תקף ב-15 מדינות. המורה ג'ון סקופס הפר את האיסור בטנסי וכתוצאה הועמד לדין במה שזכה לכינוי "משפט הקופים". סקופס זוכה, אך ההחלטה נהפכה בערעור ולבסוף בוטל התיק מסיבות טכניות. החוק נשאר עומד על תוקפו עד שבוטל בטנסי ב-1967. ב-1987 קבע בית המשפט העליון של ארצות הברית באופן חד משמעי כי הבריאתנות היא אמונה דתית וככזו אין ללמדה בבתי ספר ציבוריים, לאור התיקון הראשון לחוקה המצווה על הפרדת דת ממדינה.

כיום יש קריאה מחודשת להכנסת רעיון ה"תכנון תבוני" (Intelligent design) לבתי הספר, וזו נתקלת בהתנגדות נחרצת בחוגים מדעיים וגם של חלק מהמורים למדעים הנתונים ללחץ מועצות מנהלים של בתי ספר ללמד את החלופה הבריאתנית בשיעורי המדע.

## [עריכה] ראו גם

- בראשית ברא
- תכנון תבוני -התפצלות של רעיון הבריאתנות.

## [עריכה] קישורים חיצוניים

- על הוראת האבולוציה בחינוך הדתי - באתר דעת
- הויכוח בקנזס על התכנון התבוני - באתר "הארץ"
- אשכול ידיעות על אבולוציה ובריאתנות, באתר "הידען" (עדיף לפתוח בחלון נפרד)
- Answers in Genesis - אחד מאתרי הבריאתנות הנוצריים המובילים - מכיל מידע רב כולל קובצי שמע וחנות לרכישת חומר בנושא
- True Origin - אתר בריאתנות שמטרתו להשיב על טיעונים הנמצאים באתר talkorigins שמייצג את מחנה תומכי האבולוציה
- בריאת העולם במקורות המוסלמים - באתר "דעת"
- אבולוציה - באתר "הידברות"
- מיליון שנה ועוד 5,760, באתר "הידען" (עדיף לפתוח בחלון נפרד)
- רקע על המאבק בין הבריאתנים למדענים, באתר "הידען" (עדיף לפתוח בחלון נפרד)
- אבולוציה ויהדות - באתר "עולם היהדות"
- קוף אחרי בן-אדם - פרופ' מייקל בהה ממשיך להכות
- ד"ר הושע אבינתן, החיים עלי אדמות - התפתחות באקראי? - מאמר "בריאתני" של השולל את האפשרות שהחיים נוצרו באקראי ודיון על המאמר. במגזין "האייל הקורא"
- אתר הבריאתנות הישראלי
- אתר מדע הבריאה לפי היהדות המשיחית
- כמו ללמד על החסידה בשיעור חינוך מיני - ריצ'רד דוקינס וג'רי קוין נגד לימוד בריאתנות בבתי ספר. באתר "הארץ"
- כנסיית מפלצת הספגטי המעופפת- ביקורת הומוריסטית על בריאתנות, במסגרת המאבק נגד לימוד בריאתנות בבתי ספר בקנזס

מקור: http://he.wikipedia.org../../../%D7%91/%D7%A8/%D7%99/%D7%91%D7%A8%D7%99%D7%90%D7%AA%D7%A0%D7%95%D7%AA.html

קטגוריות: תנ"ך | דתות | אבולוציה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Български
- Català
- Česky
- Dansk
- Deutsch
- Esperanto
- Español
- Suomi
- Français
- Bahasa Indonesia
- Italiano
- 日本語
- 한국어
- Lietuvių
- Nederlands
- Norsk (bokmål)
- Occitan
- Polski
- Português
- Română
- Русский
- Simple English
- Svenska
- Українська
- 中文